রাতে শোয়া পথের পাশে - ঝোপঝাড়ের ভেতর। সেখানে মশার ঝাঁক, জোঁকের দল, পিঁপড়ের সারি, নাম না জানা বিচিত্র হিংস্র সব পোকা। কখন কখন তার বাসস্থানের সুড়ঙ্গপথের মুখে মানুষের পা পড়ায় বিরক্ত হয় ভেতরে বাসা বেঁধে থাকা সরীসৃপ। সে মাথা বার করে তার গর্তের ভেতর থেকে। সামনেই রয়েছে একটা ঘুমন্ত মানুষের হাত, পা বা মাথা। সেখানে বসে আছে মশারা, লেগে আছে জোঁক, পিঁপড়ে ঘুরে বেড়াচ্ছে তার ওপর দিয়ে। প্রাণীটি তার বিরক্তি উগরে দেয় মানুষটার শরীরে তার দাঁত বসিয়ে দিয়ে — ঐ মানুষটার দেহে চলে যায় ওর মুখের থলের ভেতরের থকথকে তরল। চমকে জেগে ওঠে লোকটা - সঙ্গীসাথীদের ডাকে। কারোর কারোর ঘুম ভাঙে — তাদের মধ্যে কেউ কেউ আবার সঙ্গে সঙ্গে ঘুমিয়ে পড়ে। এখানে চিকিৎসার কোন উপায় নেই — ছটফট করে, গোঙায় ছোবল খাওয়া মানুষটা। তারপর একসময় সেও ঝিমিয়ে পড়ে। ভোরের আলো ফুটলে দলটা আবার এগিয়ে চলে — পেছনে ঝোপঝাড়ের মধ্যে পড়ে থাকে মুখে গ্যাঁজলা ওঠা নীলচে হয়ে যাওয়া একটা মানুষের শরীর।